Schubert András
Macskavadászok
Egyszer volt, hol nem volt, volt egyszer egy kisegér. Ez a kisegér kitalálta, hogy ő bizony macskára szeretne vadászni. Be is szerzett hozzá egy macskavadász kalapot, egy macskavadász kabátot, egy macska-vadász csizmát és egy macskavadász nyilat. No meg egy macskavadász nyulat. Pontosabban, a nyulat nem is a kisegér szerezte, hanem magától jelentkezett, amikor megtudta, hogy mire készül a kisegér. Azt állította, hogy ő szenvedélyes és tapasztalt macskavadász, aki a kisegérnek csak hasznára lehet, és cserébe nem kér semmit. A kisegér nagyon örült, hogy ilyen önzetlen és hozzáértő társra akadt.
A nyúl mindjárt át is vette a parancsnokságot. Először is a kisegér kalapját kifogásolta.
– Miféle kalap ez? Ilyen zöld kalapban akarsz te macskára vadászni?
– Miért? Én azt olvastam, hogy a vadászruhák zöld színűek.
– Zöldek bizony! De nem ilyen zöldek. Ez hupizöld. A macskák ki fognak röhögni, ha meglátják rajtad.
Nem volt mit tenni, elmentek a ruhaboltba, és ott a nyúl kiválasztott a kisegérnek egy vadászathoz illő zöld kalapot.
– De hát ebben még röhejesebb vagyok, mint a másikban – panaszkodott a kisegér.
– Egyáltalában nem – nyugtatta meg a nyúl. – A macska, ha meglát, rögtön tudni fogja, hogy egy tapasztalt macskavadásszal van dolga, és meg sem kísérli az ellenállást.
Ha már ott voltak, a nyúl is kinézett magának ezt-azt, és megvette. Pontosabban – átmeneti pénzzavarára hivatkozva – kifizettette a kis-egérrel.
– De hát azt ígérted, hogy nem kérsz semmit – méltatlankodott halkan a kisegér, mert a nyúl elég drága cuccokat szedett össze.
– Ó, nem is! – utasította vissza még a feltételezést is a nyúl. – Ez mind a tiéd lesz.
– De ezek mind nyúl ruhák. Mit kezdjek én azokkal?
– Hát, azt én nem tudom. Talán, ha egyszer majd összeismerkedsz egy másik nyúllal, és neki akarod adni, akkor majd visszakérheted tőlem. Ha akkor még olyan állapotban lesznek.
A kisegér éppen nem tartotta valószínűnek, hogy akár a közelebbi, akár a távolabbi jövőben további nyulakkal szeretne összeismerkedni, de nem vitatkozott tovább.
A nyíllal viszont nagyon elégedett volt a nyúl. Ennek a kisegér nagyon örült, mert a nyílvesszők végét sajátfogúlag rágta hegyesre.
Végül is mindent összekészítettek, és útnak indultak.
– Na, hol van az a híres macskád, akit le kellene vadásznunk? – kérdezte hetykén a nyúl.
– Hát nekem... – kezdett bele bizonytalanul a kisegér – ...nekem nincsen úgy konkrétan levadászni való macskám. Én csak úgy... – folytatta egyre bizonytalanabbul – csak úgy általában gondoltam.
– Általában? – fortyant fel a nyúl. – Hát ez miféle beszéd? Most elmélkedünk vagy vadászunk?
– Vadászunk! – vágta rá habozás nélkül az egér. Azután kicsit bizonytalanabbul folytatta. – Legalábbis elméletileg vadászni indultunk. De ha most valóban szembejönne egy macska, akkor... Hát nem is tudom.
A nyúl megelégelte a kisegér tétovaságát, leült egy útszéli kőre és a kisegérhez fordult.
– Elég volt a szószaporításból. Lássuk azt az elemózsiát!
A kisegér meghökkent.
– Elemózsia? Az is kell a vadászathoz?
A nyúl a fejét fogta felháborodásában.
– Hogy kell-e? Hát talán étlen-szomjan fogunk vadászni egész nap? Vagy talán több napon keresztül ?! – tette hozzá fenyegetően.
A kisegérnek kezdett elege lenni ebből az egész vadászatból, de főleg a nyúlból. Most már egy kicsit ő is felbátorodott.
– Ha te ezt ilyen jól tudod, akkor te miért nem hoztál elemózsiát?
– Na igen, én persze hoztam volna, ha az az izé, tudod, éppen mielőtt elindultam... – most meg a nyúl kezdett belezavarodni a mondókájába.
– Persze, az az izé – legyintett lemondóan a kisegér. – Strókóbi legyen a nevem, ha egy szavadat is elhiszem.
A nyúl éppen megpróbálta volna ezt a strókóbi dolgot tisztázni a kisegérrel, amikor egyszerre csak váratlan zajt hallottak a közeli bokrokból.
– Hát ez meg mi lehet? – kérdezte izgatottan a kisegér.
A nyúl csak vállat vont. De újra meghallották a zajt. Most már a nyúl is fülelni kezdett. Nem volt azonban szükség különleges nyúlfülhallásra, mert a bokorból egyértelműen megszólalt a zaj forrása.
– Miaúúú!
A két vadász talpra ugrott. A kisegér kérdően nézett a nyúlra.
– Akkor most lőjek?
– Egyelőre ne! – suttogta a nyúl. – Ha nem találod el, akkor csak felbőszíted, és nehezebb dolgunk lesz.
– Nehezebb dolgunk? – kezdett ráébredni a kisegér a helyzet komolyságára. – Akkor úgy széttép minket, mint te egy káposztalevelet, vagy én egy darab sajtot?
– Gondolod, hogy ez a macska nálam is nagyobb? – aggodalmas-kodott a nyúl is.
– Nem tudom, de könnyen meglehet.
– De biztosan nem gyorsabb, ugye? – kérdezte reménykedve a nyúl.
A kisegér hitetlenkedve csóválta a fejét. Most már biztos volt benne, hogy a nyúlnak sincsen nagyobb tapasztalata a macskavadászatban, mint neki. Egy kicsit meg is sajnálta, mert végül is az ő buta ötlete volt ez a vadászat, és emiatt kerültek most ebbe a kínos helyzetbe.
Mielőtt azonban tovább gondolkodhatott volna, a macska egy laza ugrással előttük termett. Csak egy kicsit volt nagyobb a nyúlnál. Gúnyos mosollyal nézett rájuk.
– Vadászunk, vadászgatunk?
– Igen, azaz, hogy valójában csak úgy általában... szóval úgy konkrétan nem... – makogta a nyúl a kisegértől hallott szavakat ismé-telgetve.
A kisegér is beleszólt.
– Mert, hogy az elemózsiát se, mert éppen akkor a nyúlnál az az izé...
A macska most már kajánul vigyorgott.
– És mire vadászunk? Vaddisznóra? Rókára? Vagy netán nyúlra? – szúrós tekintetet vetett a nyúlra, aki megpróbált a föld alá süllyedni. – Oppardon! – tette hozzá gúnyosan a macska.
A kisegér és a nyúl egyszerre vettek lélegzetet, hogy valahogy kimagyarázzák magukat, de a macska beléjük fojtotta a szót.
– Ne is fáradjatok! Beszéltem a boltossal, és ő megmondta. Ti macs-kára vadásztok. Hát itt vagyok, hadd lássam, mire mentek velem!
A nyúl kihúzta magát és közelebb lépett a macskához.
– Ismersz engem. Tudod, milyen nagyszájú vagyok. Igen, henceg-tünk a boltosnak. Nem volt szép dolog, de nem akartunk rosszat senkinek. Téged bántani meg a legkevésbé sem. És különösen ne haragudj a kisegérre, mert őt csak én ugrattam bele ebbe a bohóckodásba. Nézd, meg milyen maskarába öltözött szegény.
A kisegér csak hüledezett a nyúl szavain, és várakozóan tekintett a macskára. A macska váratlanul megenyhült.
– Csak nem gondoljátok, hogy egy percig is komolyan vettem a fenyegetéseteket. De azért tényleg nem volt szép dolog, amit csináltatok. Csak akkor hiszem el, hogy tényleg nem akartatok bántani, ha ezt be is bizonyítjátok.
– Bebizonyítani? Hogyan? – kérdezte meglepve a két vadász.
– Adjátok nekem a teljes vadászfelszereléseteket.
A kisegér és a nyúl egymásra nézett. Végül is alaposan elment a kedvük a vadászkodástól, minek is már nekik a vadász holmi. A nyúl egy kicsit sajnálta a vadonatúj, drága felszerelést, de engedelmesen vetkőzni kezdett.
– A kisegértől csak a kalapját és a nyilát kérem. A többivel úgy sem tudnék kezdeni semmit – intézkedett a macska.
– Miért, az enyémmel mit fogsz kezdeni? – méltatlankodott egy kicsit a nyúl.
A macska most már egészen barátságos és bőbeszédű lett.
– Az a helyzet, hogy én is vadászni szeretnék.
– Nocsak! És vajon mire?
A macska egészen közel hajolt, és úgy mondta, mint aki titkot árul el:
– Kutyára.
– Tele akarod rakni a szobád falát kutyafülekkel, vagy mi? – szelle-meskedett a nyúl.
– Dehogy is. Én tulajdonképpen csak egyetlen kutyát szeretnék egy kicsit megleckéztetni. A szomszédban lakik a Bodri, na, azt.
– Konkrétan – nézett sokat mondóan a nyúl a kisegérre, hogy bizonyítsa, milyen tanulékony.
– Hát akkor sok sikert! – sóhajtotta a nyúl, látva, ahogy a macska sorban húzza magára az ő drága cuccait.
Itt-ott egy kicsit szűk volt neki, ott-itt egy kicsit rövid, de tulajdon-képpen jól állt rajta. Mikor a kisegér kalapját tette a fejére, meg is jegyezte:
– Lehetne egy kicsit nagyobb, de annyira profin néz ki, hogy inkább szorítson.
Végül a nyilat vette a vállára. A nyílvesszőkre nézve csettintett.
– Azta! Ezek hogy ki vannak faragva! Biztos jó drága volt, de most már az enyémek.
Búcsút intett a kisegérnek és a nyúlnak, és egy pillanat alatt eltűnt a domb mögött.
– Húha! – szakadt ki szinte egyszerre a nemrég még vadászokból. – Azért ez nagy kaland volt.
Elindultak hazafelé.
– Látod, mondtam én, hogy az egy szuper kalap – magyarázta dicsekedve a nyúl. – Az a hupizöld biztosan nem kellett volna neki.
– Igen, igen – bólogatott a kisegér, de másutt járt a feje. – Hallottad, hogy megdicsérte a faragott nyílvesszőimet? Azokat én magam faragtam!
Olyan büszkén és barátságban sétáltak, mintha egy tucat oroszlánt ejtettek volna zsákmányul. A kisegér a nyúlhoz fordult.
– Azért az nagyon rendes volt tőled, hogy megpróbáltál engem kimenteni a macska haragja elől.
– Nem tesz semmit – morogta a nyúl. – Végtére nem is volt igazán haragos, csak a cuccaink kellettek neki.
– De azt te akkor még nem tudhattad – ragaszkodott a vélemé-nyéhez a kisegér. – És már azt is tudom, hogyan fogom ezt neked meghálálni.
A nyúl kérdően nézett a kisegérre.
– Hazafelé bemegyünk a boltba, és annyi elemózsiát veszek, amilyet és amennyit csak akarsz. Aztán kiülünk a kertbe, és csapunk egy nagy vadászlakomát.
Így is lett. A nagy sikerre való tekintettel ezt később többször megismételték. Barátaikat is meghívták, hogy nekik is elmesélhessék vadásztörténetüket, amely alkalomról alkalomra egyre kalandosabb lett. Ha jókor érsz oda, te is meghallgathatod.

